NEŠTO iza 13:30 planuo je požar na području južne Dubrave, na terenu je 38 vatrogasaca, a pomažu im i zračne snage, doznaje se iz Vatrogasne zajednice Šibensko-kninske županije, a uskoro je planuo i drugi veliki požar koji se širi prema autocesti.

Vatrogasni zapovjednik zatražio je od HAC-a da se zatvori autocesta, što je nešto iza 16 sati i napravljeno, objavio je Hrvatski autoklub. Autocesta je prvo zatvorena u oba smjera između čvorova Šibenik i Vrpolje, a nešto prije 17 sati je zatvoren još veći dio autoceste, od Skradina do Vrpolja. U 19 sati autocesta je ponovno otvorena, ali su zatvorene naplatne kućice Šibenik.

Prema posljednjim informacijama požare kod Šibenika gasi oko 120 vatrogasaca, više kanadera i air tractora. Vatra je došla i do naplatnih kućica, a približila se i kućama. Gašenje otežava jak jugo.

Ako ste na sigurnom, molimo da nam svoje snimke i fotografije pošaljete na desk@index.hr ili u naš inbox na Facebooku.

RAZVOJ DOGAĐAJA PRATITE NA INDEXU

21:05 Ovako trenutno izgleda područje uz autocestu A1 kod izlaza Šibenik.

20:53 Indexova reporterka koja je na autocesti kod Šibenika javlja da je više vatrogasnih kola na putu prema Šibeniku iz smjera Zadra, kao i dva kamiona Hrvatske vojske u kojima su vatrogasci.

20:39 Kako javlja reporter N1 televizije, jedan je vatrogasac lakše ozlijeđen na požarištu Južna Dubrava, nagutao se dima.

20:10 Na požarište Južna Dubrava upućen je i četvrti kanader te je trenutačno na tom najvećem ovogodišnjem požaru angažirano sedam protupožarnih aviona iz PP NOS-a OSRH i 26 pripadnika Hrvatske vojske, a nakon zračnih snaga područje požarišta nadletjet će i bespilotna letjelica Orbiter, javlja N1.

19:40 Jak vjetar rasplamsava vatru u subotu predvečer na požarištu južne Dubrave kod Šibenika i gasitelji ulažu velike napore na njegovu zaustavljanju, doznaje se od vatrogasnog zapovjednika Šibensko-kninske županije Darka Dukića.

"Puše snažan vjetar i vatra naprosto leti, ali gasitelji te pripadnici Hrvatske vojske i kanaderi čine sve što je u njihovoj moći da bi zaustavili širenje vatene stihije. Za sad nisu ugroženi stambeni objekti", rekao je Dukić za Hinu.

Na požarištu je trenutno oko 120 vatrogasaca i 40 vatrogasnih vozila, tri kanadera, dva airtractora i 26 vojnika.

19:10 Vatra je stotinjak metara udaljena od prvih kuća, a iznimno je blizu i državnoj cesti prema Perkoviću.

"Situacija nije pod kontrolom. Točnije, kuće su za sada obranjene, ali požar nije obuzdan uoči jakim vatrogasnim snagama i u zraku i na zemlji. Na terenu je i Hrvatska vojska, stožer Civilne zaštite, dolazi nam ekipa DIP-a iz Splita... Požar je zaista prevelik", kazao je šibenski dogradonačelnik Danijel Mileta za Slobodnu Dalmaciju.

19:02 Ponovno je otvorena dionica autoceste A1 između čvorova Pirovac i Vrpolje. "Molimo korisnike za dodatan oprez između ﻿čvorova Šibenik i Skradin gdje se vozi ﻿uz ograničenje brzine od 60 km/h﻿. Na ﻿čvoru Šibenik nije moguće koristiti ulaz i izlaz", poručili su iz HAK-a.

Sada je zatvorena ﻿državna cesta DC33 od Tromilje do skretanja za Perković

19:02 Ponovno je otvorena dionica autoceste A1 između čvorova Pirovac i Vrpolje. "Molimo korisnike za dodatan oprez između ﻿čvorova Šibenik i Skradin gdje se vozi ﻿uz ograničenje brzine od 60 km/h﻿. Na ﻿čvoru Šibenik nije moguće koristiti ulaz i izlaz", poručili su iz HAK-a.

Sada je zatvorena ﻿državna cesta DC33 od Tromilje do skretanja za Perković

18:46 Stanovnici Rupića okupili su se u blizini nadvožnjaka gdje policija brani prolaz svima osim interventnim službama. U nevjerici gledaju što se događa, javlja Šibenski portal.

18:30 U gašenju požara kod Šibenika sudjeluje i vojska, a broj vatrogasaca koje gase požare popeo se na 120.

Tekst se nastavlja ispod oglasa

"Kopnene snage Hrvatske vojske angažirane su na požarištu južne Dubrave kod Šibenika, gdje je u subotu, 27. srpnja, iz vojarne u Benkovcu upućeno 26 pripadnika HKoV-a s tri vozila. Uz 120 vatrogasaca s 40 vozila, požar na toj lokaciji gase tri kanadera i tri airtractora. Letačke protupožarne posade nastavit će daljnja djelovanja i raspoređivati snage sukladno prioritetima i stanju na požarištima, a prema procjeni stanja na terenu u pripravnosti su i dodatne kopnene snage Hrvatske vojske", priopćili su iz MORH-a.

18:15 Vatra se približila naplatnim kućicama.

17:55 Kuće u zaseoku Rupići zasad su obranjene.

17:50 Vatra se približila kućama.

"Požar se širi munjevitom brzinom, prošao je zaseok Rupiće i ide prema naplatnim kućicama, tako da je moguće da će biti zatvoren izlaz s autoceste Šibenik i dio brze ceste Šibenik – Drniš – Knin", rekao je za Šibenski portal zapovjednik JVP-a Šibenik Volimira Miloševića.

17:30 Na terenu je sada više od 70 vatrogasaca, šest kanadera i tri air tractora.

17:15 Autocesta A1 je sada zatvorena od čvora Skradin do čvora Vrpolje.

Požar kod Dubrave se približio kućama

Požar kod Dubrave gasi 40-ak vatrogasaca s 15 vozila. Kako javlja Šibenik.in vatrogascima su u pomoć u 14:45 došla dva kanadera. Zatvorena i je i cesta prema Dubravi. Širi se gusti dim, a gori šuma i nisko raslinje.

"Gori gusta borova šuma na potezu od Dubrave, prema Vrtnom centru i autocesti. Glavnina vatrene fronte tretirana je s kanaderima i airtractorima. Na terenu su sve snage s područja Šibenika i susjednih općina i gradova. Kuće zasad nisu ugrožene, iako je vatra na stotinjak metara od nekih objekata, no u prilog nam ide južni smjer vjetra, što ne znači da se situacija neće promijeniti. Najugroženija je autocesta A1, tražimo i zatvaranje autoceste zbog dima, a na nekim mjestima je već i vatra prebacila", kazao je za Šibenik.in Volimir Milošević, zapovjednik JVP-a Šibenik.

Drugi požar širi se kod autoceste, dionica kod Šibenika je zatvorena u oba smjera

Na terenu su vatrogasci JVP-a Šibenik, DVD-a Šibenik te DVD-ova Zablaće, Bilice, Brodarica-Krapanj, Perković i Zaton, kao i pripadnici Državne interventne postrojbe iz Šibenika.

Drugi požar kod Šibenika izbio je poslije onog u Dubravi i širi se prema autocesti. Sve snage su na terenu, rekao je za N1 zapovjednik Javne vatrogasne postrojbe Šibenik Volimir Milošević, dodavši da velik problem vatrogascima u gašenju čini jaki vjetar. Vatrogasni zapovjednik kazao je da su dali preporuku HAC-a da se zaustavi promet dionicom autoceste kod Šibenika.

"Od 16:01 za sav promet zatvorena je dionica autoceste A1 između čvorova Šibenik i Vrpolje u oba smjera, zbog požara", objavio je u 16:23 HAK.

Nakon 17 sati priopćili su kako je autocesta sada zatvorena od čvora Skradin do čvora Vrpolje.

Uskoro opširnije